ওয়েব ডেস্ক:  তারাতলার রাসায়নিক কারখানায় বিধ্বংসী আগুন। পরিস্থিতি নিয়ন্ত্রণে আনতে হিমশিম খাচ্ছে দমকল। পরপর বেশ কয়েকটি বিস্ফোরণে কেঁপে ওঠে গোটা এলাকা। প্রচণ্ড কালো ধোঁয়ায় ঢেকে গিয়েছে চারদিক। ধোঁয়ায় অসুস্থ হয়ে পড়েছেন অনেকে। শেষ পাওয়া খবর অনুযায়ী, ঘটনাস্থলে রয়েছে দমকলের ৭ টি ইঞ্জিন। বুধবার সকালে তারাতলার ট্রান্সপোর্ট ডিপো রোডে একটি রাসায়নিক কারখানায় আগুন লাগে। কারখানায় দাহ্য পদার্থ থাকায় মুহূর্তে আগুন ছড়িয়ে পড়ে দ্রুত। ঘিঞ্জি এলাকা হওয়া আশেপাশের বেশ কয়েকটি কারখানাতেও আগুন ছড়িয়ে পড়ার আশঙ্কা তৈরি হয়। তবে কারখানার সব কর্মীরাই নিরাপদে রয়েছেন বলে খবর। কারখানার ভেতরে কেউ আটকে নেই বলে জানিয়েছে দমকল। ঝুঁকি নিয়ে আগুন নিয়ন্ত্রণে আনার চেষ্টা করছেন দমকল কর্মীরা। কী থেকে আগুন লাগল, তা এখনও স্পষ্ট নয়।